**10. A feladat Magyarországnak a második világháború és a rendszerváltás közötti**

**történetéhez kapcsolódik.**

**Nevezze meg a forrásokhoz kapcsolható történelmi alakokat!** (Elemenként 0,5 pont.)

**a)** „Ne tévesszük szem elől, hogy az országban lefolyt harc nem forradalom volt,

hanem szabadságharc. […] Mint a katolikus egyház feje kijelentem, hogy […] nem

helyezkedünk szembe a történelmi haladás igazolt irányával. Azt a magyar nép

természetesnek találja, hogy nagy múltú és nagy értékű intézményeinkről

gondoskodni kell.” (*Rádióbeszéd*)

**Ki mondta el az idézett beszédet?** …………………………………………

**b)** „1946 decemberében […] a miniszterelnök […] magáninformációt kapott, hogy a

Katonapolitikai Osztályra beszállítottak két embert […], hivatta Pálffyt [a

Katonapolitikai Osztály vezetőjét], és minisztere jelenlétében felelősségre vonta, hogy

az esetet miért nem jelentette […]. A tábornok azzal védekezett, hogy még nincs elég

információja, de azt bízvást jelentheti, hogy összeesküvés nyomaira bukkantak. […]

Egyenesen feltette a kérdést: konspiráltak az alkotmány és a demokratikus rend

ellen?” (*Kubinyi Ferenc: A szalámi legnagyobb szelete*)

**Ki a szövegben szereplő miniszterelnök?** …………………………………………

**c)** „A pártvezetőből – három-négy év kellett csak hozzá – „bölcs” lett, aki nem csak

interpretálja, hanem „továbbfejleszti” a marxizmus-leninizmus elméletét, akinek

neve, ha nyilvánosság előtt említették, vastapsot váltott ki, olyat, hogy az emberek

keze belefájdult.” (*Nógrádi Sándor visszaemlékezései*)

**Ki a szövegben említett pártvezér?** …………………………………………

**d)** „Haynaunak indultál. Ez rég volt, mondják.

Megszelídültél. Naftalinba tetted

a kötelet s előkerült a kolbász.

Azt hallom, hogy szeretnek.”

(*Faludy György: Egy helytartóhoz 25 év után*)

**Ki a versben leírt „helytartó”?** …………………………………………

**e)** „Ma hajnalban a szovjet csapatok támadást indítottak fővárosunk ellen, azzal a

nyilvánvaló szándékkal, hogy megdöntsék a törvényes magyar kormányt.

Csapataink harcban állnak. A kormány a helyén van. Ezt közlöm az ország népével

és a világ közvéleményével.” (*Rádióbeszéd*)

**Ki mondta el az idézett beszédet?** …………………………………………

**f)** „Első összeütközésem 1931-ben volt azzal az állami és társadalmi renddel, amely

1944. október 15-én végleg elbukott. 1944. október 15-én választani kellett, hogy a

magyar nemzet és vezetői Kelet vagy Nyugat felé menjenek-e. Az én döntésem és

elhatározásom nem lehetett más a kifejtettek alapján, mint az, hogy ki kell tartani,

mert a harc időnyerésért, drága időért folyik, és aki megnyeri ezt az időt, az

megnyerte a háborút.” (*Beszéd az utolsó szó jogán a népbíróság előtt*)

**Ki mondta el az idézett beszédet?** ………………………………………

Megoldás

**10. Magyar történelmi alakok (Elemenként 0,5 pont, összesen 3 pont.)**

**a)** Mindszenty József

**b)** Nagy Ferenc

**c)** Rákosi Mátyás

**d)** Kádár János

**e)** Nagy Imre

**f)** Szálasi Ferenc